2 Gautengse polisiebeamptes doodgeskietArgieffoto Die polisie is op die spoor van verdagtes nadat twee polisiebeamptes aan diens Saterdagaand in Johannesburg in Gauteng doodgeskiet is. Brig. Vishnu Naidoo, woordvoerder van die polisie, sê in ’n verklaring ’n kaptein en adjudantoffisier het omstreeks 20:00 op ’n klagte van ’n motorkaping in Leoniestraat in Winchester Hills reageer. ’n Voorlopige ondersoek toon dat die polisiebeamptes egter op pad daarheen in Vleiroosstraat doodgeskiet is. Die gekaapte motor is sedertdien in Klipspruit in Soweto opgespoor. Genl. Khehla John Sitole, nasionale polisiekommissaris, het die voorval skerp veroordeel. “Ons kan nie rus voordat die moordenaars gevind is nie,” sê Sitole. Die polisie doen ’n beroep op die publiek om enige inligting rakende die voorval by Stop Misdaad, 08600 10111, aan te meld. Die voorval is een van verskeie waarin polisiebeamptes oor die naweek gesterf het. Maroela Media het vroeër berig ’n kommunikasiebeampte van die Limpopo-polisie is Saterdag in haar huis in Tzaneen ten aanskoue van haar drie kinders doodgeskiet. Sers. Yvvone Moyana (43) se man (44) het haar doodgeskiet waarna hy die vuurwapen op homself gerig het. Hy was ’n adjudantoffisier verbonde aan die provinsiale misdaadintelligensie-eenheid in Limpopo. In ’n ander voorval het ’n polisiebeampte van Middelburg in die Oos-Kaap homself om die lewe gebring nadat hy sy vriendin se suster in George in die Wes-Kaap doodgeskiet het. Sers. Mzwamadoda Fuzani was nie aan diens ten tyde van sy dood nie.